b'\n_START_ARTICLE_\nAlojz Libnik\n_START_SECTION_\n\xc5\xbdivljenjepis\n_START_PARAGRAPH_\nRodil se je v obrtni\xc5\xa1ki dru\xc5\xbeini, materi \xc5\xa1ivilji in o\xc4\x8detu peku. Po propadu o\xc4\x8detove pekarne se je kot 14-letnik zaposlil pri lesnem trgovcu in gostilni\xc4\x8darju Antonu Rogini v Podgorju pri Slovenj Gradcu._NEWLINE_Pred drugo svetovno vojno je kon\xc4\x8dal osnovno \xc5\xa1olo, po vojni pa je ob delu maturiral na srednji ekonomski \xc5\xa1oli v Celju ter leta 1966 diplomiral na Vi\xc5\xa1ji pravni \xc5\xa1oli v Mariboru._NEWLINE_Z narodnoosvobodilnim gibanjem je z vmesnimi prekinitvami sodeloval od decembra 1941. Leta 1943 je bil v Mariboru prisilno mobiliziran v nem\xc5\xa1ko vojsko in poslan na fronto v Ukrajino. Tam se je \xc5\xbee drugi dan po prihodu ustrelil v roko, da bi se re\xc5\xa1il okupatorske vojske. Poslali so ga v bolni\xc5\xa1nico v Nem\xc4\x8dijo, od koder je pobegnil k partizanom v Slovenijo. V Komunisti\xc4\x8dno partijo Slovenije je leta 1944 vstopil iz SKOJ-a._NEWLINE_Po vojni je opravljal \xc5\xa1tevilne gospodarske in politi\xc4\x8dne funkcije. Leta 1951 se je zaposlil v Zdravili\xc5\xa1\xc4\x8du Roga\xc5\xa1ka Slatina, najprej kot vodja recepcije, nato pa je leta 1954 postal glavni direktor zdravili\xc5\xa1\xc4\x8da. Na \xc4\x8delu zdravili\xc5\xa1\xc4\x8da je ostal vse do upokojitve leta 1982._NEWLINE_Med njegovim dolgoletnim direktorovanjem se je Zdravili\xc5\xa1\xc4\x8de Roga\xc5\xa1ka Slatina moderniziralo in ponovno stopilo ob bok najbolj\xc5\xa1im naravnim zdravili\xc5\xa1\xc4\x8dem na svetu. Bil je zaslu\xc5\xbeen za posodobitev zdravili\xc5\xa1kih objektov in infrastrukture zdravili\xc5\xa1\xc4\x8da in mesta Roga\xc5\xa1ka Slatina. V \xc4\x8dasu njegovega vodenja se je v zdravili\xc5\xa1\xc4\x8du izoblikovala \xc5\xa1tevil\xc4\x8dno mo\xc4\x8dna strokovna ekipa zdravstvenih delavcev, zaradi katere je v Roga\xc5\xa1ko Slatino prihajalo vedno ve\xc4\x8d doma\xc4\x8dih in tujih gostov. U\xc4\x8dinkovit model organiziranosti, ki ga je vzpostavil, je naletel na velik odmev, podobne sisteme organiziranosti in dela pa so kasneje uvedli tudi v drugih doma\xc4\x8dih in tujih zdravili\xc5\xa1\xc4\x8dih._NEWLINE_Deloval je na \xc5\xa1ir\xc5\xa1em podro\xc4\x8dju slovenskega gospodarstva, \xc5\xa1e posebej turizma. Med drugim je bil predsednik Poslovne skupnosti slovenskih zdravili\xc5\xa1\xc4\x8d, \xc4\x8dlan Republi\xc5\xa1kega komiteja za turizem, bil pa je tudi v ve\xc4\x8d organih Gospodarske zbornice Slovenije in Turisti\xc4\x8dne zveze Slovenije ter v odborih raznih gospodarskih dru\xc5\xbeb._NEWLINE_Za uspe\xc5\xa1no delo v gospodarstvu je prejel \xc5\xa1tevilna priznanja in nagrade, med drugim tudi Kraigherjevo nagrado, ki mu jo je leta 1977 Gospodarska zbornica Slovenije podelila za izjemne dose\xc5\xbeke trajnej\xc5\xa1ega pomena v gospodarstvu._NEWLINE_Dve mandatni dobi je bil poslanec zvezne in republi\xc5\xa1ke skup\xc5\xa1\xc4\x8dine ter med letoma 1966 in 1970 \xc5\xbeupan ob\xc4\x8dine \xc5\xa0marje pri Jel\xc5\xa1ah.'